題蒋永仲蜀道圖
作者：程俱
朝代：宋

paragraphs: 梓州别駕真雛鳯，賞古探奇坐饑凍。
要窺瓊苑蔚藍天，直上潼江歷秦宋。
每逢佳處靜盤礴，流出胸中九雲夢。
乾坤坱圠本無迹，我獨毫端發神用。
戲驅萬變寄陶寫，軒豁端倪巧摶控。
蒼筠擢秀飽冰雪，古幹撐空中梁棟。
奇礓那得在山谷，回首何年委堅重。
輪囷偃蓋屈金鐵，夭矯驚虬起巖洞。
舂江莽蒼迷東西，漢南老柳參差垂。
煙中遠近見本末，明星已沒城烏啼。
平生險怪三峽水，古木巃嵸陰風吹。
石間雷雹殷九地，出入噴薄無窮時。
我身趼足半天下，偃蹇故是山林姿。
南行灊霍北嵩洛，應接不暇空狂癡。
作詩寫意如捕景，况有三絕窮天機。
清晨對此怳自失，眼中太白横峨嵋。
請君十襲秘緹革，恐復仙去歸無期。